text: Meral Aksener
  
  publiceret: 2023-05-15 11:37:51+02:00
  Meral Aksener er en tyrkisk konservativ og nationalistisk politiker, som var indenrigsminister i en kort periode fra 1996 til 1997. Som forperson for Det Gode Parti udgør hun et demokratisk alternativ til Det Nationalistiske Folkeparti.
  Meral Aksener har studeret historie på Istanbul Universitet og har en ph.d.-grad fra Marmara Universitet.
  Hun blev lektor på Yıldız Tekniske Universitet i sin hjemby Izmit i provinsen Kocaeli. I 1992 blev hun leder af det nyoprettede fag revolutionshistorie på historiestudiet på Kocaeli Universitet, der har et historisk fokus på Kemal Atatürks reformer.
  I 1995 blev Aksener valgt ind i parlamentet. Hun stillede op fra Kocaeli og kom ind i parlamentet med det liberal-konservative Den Rette Vejs Parti. I 1996 blev Aksener indenrigsminister, men havde dog kun posten frem til 1997.
  Hun meldte sig ind i Det Nationalistiske Folkeparti i 2001 og blev valgt som næstforperson for parlamentet i to perioder. I 2016 forlod hun partiet efter uenigheder med formanden Devlet Bahceli, bl.a. på grund af alliancen med regeringspartiet Retfærdigheds- og Udviklingspartiet med Recep Tayyip Erdogan i spidsen.
  I 2017 stiftede hun Det Gode Parti sammen med andre tidligere partifæller som et nationalistisk alternativ til Det Nationalistiske Bevægelsesparti.
  Meral Aksener var ikke interesseret i at stille op som præsidentkandidat til valget den 14. maj 2023. Hun har dog et ønske om at blive regeringschef, når landet igen skifter fra præsidentialisme til parlamentarisme, hvis oppositionen vinder valget i maj 2023.
  Aksener er med i en koalition med seks partiledere fra oppositionen, som har ét fælles formål: at sejre over Erdogan ved at have én fælles præsidentkandidat. Under et møde den 3. marts 2023 blev fem ud af seks partiledere enige om at vælge Kemal Kilicdaroglu som præsidentkandidat, hvilket fik Meral Aksener til at forlade koalitionen.
  Aksener afholdt et pressemøde, hvor hun udtrykte sin utilfredshed over koalitionens enighed omkring Kilicdaroglus præsidentkandidatur. Aksener beskyldte ham for at sætte personlige interesser højere end befolkningens ønsker og vilje. Hun fremhævede meningsmålingerne, som ifølge hende tydeligt viste, at Istanbuls og Ankaras overborgmestre Ekrem Imamoglu og Mansur Yavas (f. 1955) stod stærkere som præsidentkandidat mod Erdogan. Ifølge hende skulle de påtage sig deres ansvar og svare på folkets kald, som havde brug for en frelser, som det også var tilfældet for 100 år siden. Med denne udmelding sammenlignede hun Erdogan med en sultan, som skal afsættes af den nye Kemal Atatürk.
  Meral Aksener er en konservativ og nationalistisk demokrat. Hun appellerer til den nationalistiske vælgerkreds i Tyrkiet, som er utilfredse med Det Nationalistiske Bevægelsespartis alliance med regeringspartiet. Især op til præsidentvalget i 2023 var Aksener for alvor begyndt at appellere til de kvindelige vælgere med en politik, der går ind for ligestilling.
  I 1990'erne havde Aksener et venskab med Aserbajdsjans præsident Abulfaz Elchibey, hvis demokratiske og nationalistiske standpunkt har inspireret hende. I forbindelse med gruppe- og pressemøder citerer Aksener ofte Elchibey og gengiver minder og anekdoter om ham.